B4-0045, 0061, 0073, 0080 και 0100/99

Ψήφισμα σχετικά με τη Δυτική Σαχάρα

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματα και τη σύστασή του της 10ης Μαρτίου 1998 προς το Συμβούλιο ((ΕΕ C 104 της 6.4.1998, σελ. 29)) για την κατάσταση στη Δυτική Σαχάρα,

- έχοντας υπόψη την έκθεση του Γενικού Γραμματέα των Ηνωμένων Εθνών της 11ης Δεκεμβρίου 1998 (S/1998/160) και τις παρατηρήσεις και συστάσεις που περιλαμβάνονται σ' αυτήν,

- έχοντας υπόψη τα ψηφίσματα 1204 (1998) του Συμβουλίου Ασφαλείας των Ηνωμένων Εθνών της 30 Οκτωβρίου 1998 και 1215 (1998) της 17 Δεκεμβρίου 1998,

A. επισημαίνοντας ότι έχει σημειωθεί ουσιαστική πρόοδος κατά τους τελευταίους μήνες στη διαδικασία δημοψηφίσματος για τη Δυτική Σαχάρα και ότι όλα τα ενδιαφερόμενα μέρη στη διαδικασία αυτή έχουν δηλώσει δημοσίως την βούλησή τους για την περαιτέρω προώθηση της διαδικασίας αυτής,

Β. εκφράζοντας τον φόβο ότι με την παρέλευση του χρόνου απομακρύνεται όλο και περισσότερο η προοπτική της εκλογικής διαδικασίας,

Γ. επισημαίνοντας ότι πρέπει να ληφθούν το ταχύτερο δυνατόν όλα τα απαραίτητα μέτρα για τον επαναπατρισμό των προσφύγων από τη Σαχάρα οι οποίοι διαθέτουν το δικαίωμα ψήφου και ότι η Ύπατη Αρμοστεία των Ηνωμένων Εθνών για τους Πρόσφυγες έχει υποβάλει σε όλα τα εμπλεκόμενα μέρη πρωτόκολλο για τον σκοπό αυτό,

Δ. υπογραμμίζοντας την ανάγκη για την Ευρωπαϊκή Ένωση να παράσχει την όσο το δυνατόν ευρύτερη υποστήριξή της στον Γενικό Γραμματέα των ΗΕ στις προσπάθειες που καταβάλλει για την εκκίνηση το ταχύτερο δυνατόν της διαδικασίας του δημοψηφίσματος στη Δυτική Σαχάρα,

Ε. λαμβάνοντας υπόψη ότι η Ευρωπαϊκή Ένωση πρέπει να ενθαρρύνει περαιτέρω το μεσολαβητικό ρόλο των Ηνωμένων Εθνών, ιδιαιτέρως δε του Γενικού Γραμματέα και θα πρέπει να συνεχίσει την παροχή ανθρωπιστικής βοήθειας στην περιοχή,

1. χαιρετίζει την πρόοδο που σημείωσε ο Γενικός Γραμματέας των ΗΕ στη διαδικασία δημοψηφίσματος στη Δυτική Σαχάρα και καλεί τα ενδιαφερόμενα μέρη να επιβεβαιώσουν και να εντείνουν την βούληση την οποία επέδειξαν κατά τη διάρκεια των διαπραγματεύσεων[semigr ]

2. προτρέπει την Κυβέρνηση του Μαρόκου να δεχθεί εντός της προθεσμίας που όρισαν τα Ηνωμένα Έθνη τις προτάσεις του Γενικού Γραμματέα των ΗΕ προκειμένου να προχωρήσει η εφαρμογή του σχεδίου εγκατάστασης[semigr ]

3. καλεί την κυβέρνηση του Μαρόκο και το Μέτωπο Πολισάριο να παράσχουν την πλήρη τους συνεργασία στα Ηνωμένα Έθνη προκειμένου να διεξαχθεί χωρίς περαιτέρω καθυστέρηση ελεύθερο, έντιμο και αμερόληπτο δημοψήφισμα για την αυτοδιάθεση του λαού της Δυτικής Σαχάρας[semigr ]

4. καλεί τα ενδιαφερόμενα μέρη και κράτη να υπογράψουν το ταχύτερο δυνατόν με την Υπηρεσία του Ύπατου Αρμοστή των Ηνωμένων Εθνών για τους Πρόσφυγες το προτεινόμενο πρωτόκολλο για τον επαναπατρισμό των προσφύγων, προτρέπει την κυβέρνηση του Μαρόκο να επισημοποιήσει την παρουσία της Ύπατης Αρμοστίας των Ηνωμένων Εθνών για τους Πρόσφυγες στη Χώρα και ζητεί από αμφότερα τα μέρη να προβούν στην ανάληψη συγκεκριμένης δράσεως προκειμένου να καταστεί δυνατόν στην Ύπατη Αρμοστία των Ηνωμένων Εθνών για τους Πρόσφυγες να εκτελέσει την απαιτούμενη προπαρασκευαστική εργασία[semigr ]

5. καλεί την Επιτροπή και το Συμβούλιο να παράσχουν την μεγαλύτερη δυνατή βοήθεια στην περαιτέρω προπαρασκευαστική εργασία που απαιτείται στη διαδικασία δημοψηφίσματος στη Δυτική Σαχάρα[semigr ]

6. καλεί την Επιτροπή να ενισχύσει την ανθρωπιστική της βοήθεια προς τον λαό Σαχραουΐ, σύμφωνα με τα αιτήματα των ΜΚΟ, και μάλιστα στους τομείς των τροφίμων και της υγείας[semigr ]

7. ζητεί να αποστείλει αντιπροσωπεία παρατηρητών για να παρακολουθήσει την εξέλιξη του δημοψηφίσματος στη Δυτική Σαχάρα[semigr ]

8. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, το Γενικό Γραμματέα των ΗΕ, την ΟΑΕ και την κυβέρνηση του Μαρόκου, καθώς και στο Μέτωπο Πολισάριο.